Diari Oficial de la Generalitat Valenciana


Sumari del DOGV 4971, del 22-03-2005 (2005/3111)

REIAL DECRET 314/2005, de 18 de març, pel qual s'amplien les funcions i els servicis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació (escoles viatgeres).
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2005/03/18/314/dof/vci/html**

### Dades del document

Número de DOGV
:   4971

Data del DOGV
:   22-03-2005

Secció del DOGV
:   I. DISPOSICIONS GENERALS

Número del document
:   2005/3111


Data del document
:   18-03-2005

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * política educativa
    * legislació
    * viatge
    * descentralització
    * educació no formal
    * educació
    * ensenyament primari
    * competència administrativa

REIAL DECRET 314/2005, de 18 de març, pel qual s'amplien les funcions i els servicis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació (escoles viatgeres). [2005/Q3111]
  
La Constitució, en l'article 149.1.30a, reserva a l'Estat la competència exclusiva sobre regulació de les condicions d'obtenció, expedició i homologació de títols acadèmics i professionals i normes bàsiques per al desplegament de l'article 27 de la Constitució, per a garantir el compliment de les obligacions dels poders públics en esta matèria.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, establix en l'article 35 que és de competència plena de la Generalitat Valenciana la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjuí del que disposa l'article 27 de la Constitució i en les lleis orgàniques que, d'acord amb el seu article 81.1, ho despleguen, de les facultats que atribuïx a l'Estat l'article 149.1.30a i de l'alta inspecció per al compliment i garantia.
  
Pel Reial Decret 2.093/1983, de 28 de juliol, es van traspassar a la Comunitat Valenciana les funcions i els servicis de l'administració de l'Estat en matèria d'educació.
  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i servicis de l'Estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, esta comissió va adoptar, en la seua reunió del dia 15 de març de 2005, l'oportú acord, la virtualitat pràctica de la qual n'exigix l'aprovació pel Govern mitjançant un reial decret.
  
En virtut d'això, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres en la reunió del dia 18 de març de 2005,
  
DECRETE
  
Article 1
  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, pel qual s'amplien les funcions i els servicis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació, adoptat pel Ple d'esta Comissió en la reunió del dia 15 de març de 2005, i que es transcriu com a annex d'este reial decret.
  
Article 2
  
En conseqüència, queden traspassats a la Comunitat Valenciana les funcions i els servicis, així com els crèdits pressupostaris que s'indiquen en l'esmentat acord de la Comissió Mixta, en els termes allí especificats.
  
Article 3
  
L'ampliació de funcions i servicis a què es referix este reial decret tindrà efectivitat a partir de la data assenyalada en l'acord de l'esmentada Comissió Mixta, sense perjuí que el Ministeri d'Educació i Ciència produïsca, fins a l'entrada en vigor d'este reial decret, si és el cas, els actes administratius necessaris per al manteniment dels servicis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, de conformitat amb la relació número 1 de l'annex, es donaran de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels pressupostos generals de l'Estat, destinats a finançar el cost dels servicis assumits per les comunitats autònomes, una vegada es remeten al departament esmentat per part del Ministeri d'Educació i Ciència els certificats de retenció de crèdit, per a complir el que disposa la normativa vigent sobre pressupostos generals de l'Estat.
  
DISPOSICIÓ FINAL
  
Única
  
Este reial decret entrarà en vigor l'endemà de la seua publicació en el Boletín Oficial del Estado.
  
Madrid, 18 de març de 2005
  
JOAN CARLES R.
  
El ministre d'Administracions Públiques,
  
JORDI SEVILLA SEGURA
  
ANNEX
  
Pilar Andrés Vitoria i Miguel Nadal Tárrega, secretaris de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en la sessió plenària de la Comissió Mixta, feta el dia 15 de març de 2005, es va adoptar un acord sobre l'ampliació de les funcions i servicis traspassats a la Comunitat Valenciana en matèria d'educació (escoles viatgeres), en els termes que a continuació s'expressen:
  
A) Referència a normes constitucionals, estatutàries i legals en les quals s'empara l'ampliació de funcions i servicis.
  
La Constitució, en l'article 149.1.30a, reserva a l'Estat la competència exclusiva sobre regulació de les condicions d'obtenció, expedició i homologació de títols acadèmics i professionals i normes bàsiques per al desenvolupament de l'article 27 de la Constitució, per a garantir el compliment de les obligacions dels poders públics en esta matèria.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, establix en l'article 35 que és de competència plena de la Generalitat Valenciana la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjuí del que disposa l'article 27 de la Constitució i en les lleis orgàniques que, d'acord amb l'article 81.1, ho despleguen, de les facultats que atribuïx a l'Estat l'article 149.1.30a i de l'alta inspecció per al seu compliment i garantia.
  
Pel Reial Decret 2.093/1983, de 28 de juliol, es van traspassar a la Comunitat Valenciana les funcions i els servicis de l'administració de l'Estat en matèria d'educació.
  
En conseqüència, procedix formalitzar l'acord sobre ampliació de les funcions i servicis traspassats a la Comunitat Valenciana en matèria d'educació (escoles viatgeres), en els termes que a continuació es determinen.
  
B) Funcions que assumix la Comunitat Valenciana.
  
La Comunitat Valenciana assumirà la contractació dels ajudants de coordinació de les activitats del programa d'escoles viatgeres en el nombre de places i període necessari per al seu desenvolupament.
  
C) Valoració de les càrregues financeres corresponents a l'ampliació de funcions i servicis.
  
1. La valoració provisional en l'any base 1999, que correspon al cost efectiu anual dels mitjans que es traspassen a la Comunitat Valenciana, s'eleva a 3.011,62 euros. Esta valoració serà objecte de revisió en els termes establits en l'article 16.1 de la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia.
  
2. El finançament, en euros de 2005, que correspon al cost efectiu anual és la que es recull en la relació adjunta número 1.
  
3. Transitòriament, fins que no es produïsca la revisió del fons de suficiència com a conseqüència de la incorporació a este del cost efectiu del traspàs, este cost es finançarà per mitjà de la consolidació en la secció 32 dels pressuposts generals de l'Estat dels crèdits relatius als distints components d'este cost, pels imports que es determinen, susceptibles d'actualització pels mecanismes generals establits en cada llei de pressuposts.
  
D) Documentació i expedients dels servicis que s'amplien.
  
El lliurament de la documentació i expedients dels servicis que s'amplien es realitzarà en el termini d'un mes des de la publicació del reial decret pel qual s'aprove este acord; a este efecte, se subscriuran les corresponents actes de lliurament i de recepció, de conformitat amb el que establix l'article 8 del Reial Decret 4.015/1982, de 29 de desembre.
  
E) Data d'efectivitat de l'ampliació de funcions i servicis traspassats.
  
L'ampliació de les funcions i servicis objecte d'este acord tindrà efectivitat a partir del dia 1 d'abril de 2005.
  
I perquè conste, expedim el present certificat.
  
Madrid, 15 de març de 2005.- Els secretaris de la Comissió Mixta: Pilar Andrés Vitoria i Miguel Nadal Tárrega.
  
Relació número 1
  
Valoració del cost efectiu de l'ampliació de mitjans a la Comunitat Valenciana (euros 2005).
  
Aplicació pressupostària Import en euros
  
52.63.851F.758 3.223,79
  
34.35.235L.535.40 1.063,85
  
Total cost efectiu 4.287,64


Còpia Permalink ELI